b'\n_START_ARTICLE_\nTam\xc3\xa1s Hajnal\n_START_SECTION_\nUra\n_START_PARAGRAPH_\nHajnal aloitti jalkapallon paikallisessa Zoltek SE Nyergesujfalussa vuonna 1985. Yhdeks\xc3\xa4n vuoden ik\xc3\xa4isen\xc3\xa4 lahjakas Hajnal huomattiin ja Unkarin suurseura Ferencv\xc3\xa1rosi TC hankki h\xc3\xa4net. H\xc3\xa4n pelasi seurassa kaksi ottelua maan p\xc3\xa4\xc3\xa4sarjassa vuonna 1997. Samana vuonna h\xc3\xa4n siirtyi Dunakanyar-V\xc3\xa1c FC:hen, jossa h\xc3\xa4n ei kuitenkaan pelannut yht\xc3\xa4\xc3\xa4n ottelua._NEWLINE_Vuonna 1998 Hajnal siirtyi saksalaiseen FC Schalke 04:een, jossa h\xc3\xa4n ei tehnyt l\xc3\xa4pimurtoa pelaten vain seitsem\xc3\xa4n Bundesliiga-ottelua. Seuran kakkosjoukkueessa h\xc3\xa4n teki 72 ottelussa 28 maalia. Vuonna 2004 Hajnal siirtyi belgialaiseen Sint-Truidenseen. H\xc3\xa4n teki ensimm\xc3\xa4isell\xc3\xa4 kaudellaan 29 ottelussa kuusi maalia. Hajnal siirtyi 2. Bundesliigaan 1. FC Kaiserslauterniin vuonna 2006. H\xc3\xa4n pelasi kaudella 2006\xe2\x80\x932007 32 ottelua, joissa h\xc3\xa4n teki seitsem\xc3\xa4n maalia._NEWLINE_Hajnal siirtyi Bundesliiga-seura Karlsruher SC:hen kaudeksi 2007\xe2\x80\x932008. H\xc3\xa4n teki 32 pelaamassaan ottelussa hyv\xc3\xa4t kahdeksan maalia. Hein\xc3\xa4kuussa 2008 Hajnal siirtyi Borussia Dortmundiin 1,3 miljoonan euron sopimuksella. H\xc3\xa4nen esityksen Dortmundin 4-0-voitossa Frankfurtia vastaan marraskuussa 2008 toi Hajnalille paikan Bundesliigan viikon joukkueessa; h\xc3\xa4n teki yhden maalin ja sy\xc3\xb6tti kolme. H\xc3\xa4n pelasi kaudella 2008\xe2\x80\x932009 30 ottelua Bundesliigassa ja teki niiss\xc3\xa4 viisi maalia. Seuraavalla kaudella h\xc3\xa4n pelasi 21 ottelua. Hajnal loukkaantui vuonna 2010, eik\xc3\xa4 pystynyt pelaamaan Dortmundissa kaudella 2010\xe2\x80\x932011._NEWLINE_Tammikuussa 2011 Hajnal lainattiin VfB Stuttgartiin. H\xc3\xa4n teki ensimm\xc3\xa4isen maalinsa seurassa Frankfurtia vastaan helmikuussa 2011 2-0-voitossa. Toukokuussa 2011 Hajnal siirtyi pysyv\xc3\xa4ll\xc3\xa4 siirrolla VfB Stuttgartiin sen v\xc3\xa4ltetty\xc3\xa4 putoamisen.\n_START_SECTION_\nMaajoukkueura\n_START_PARAGRAPH_\nHajnal debytoi Unkarin maajoukkueessa lokakuussa 2004 Ruotsia vastaan. H\xc3\xa4n teki ensimm\xc3\xa4isen maajoukkuemaalinsa lokakuussa 2007 yst\xc3\xa4vyysottelussa Puolaa vastaan. H\xc3\xa4n teki kaksi maalia yst\xc3\xa4vyysottelussa Montenegroa vastaan. Hajnalin aikana Unkari ei ole selviytynyt kertaakaan lopputurnaukseen.'